Jñà xi̱ta̱ xi ijchò sꞌeí ján Jerusalén nga ya̱ beèxkón Nainá,
ya̱á títsa̱jnajiìn iꞌnga xi̱ta̱ griego.
Xi̱ta̱ koi ijchòkon Felipe xi Betsaida i̱ꞌnde‑la̱,
nangui xi chja̱‑ne Galilea;
tsibítsiꞌba‑la̱ kitsò‑la̱:
―Na̱ꞌèn,
mejèn‑naje̱n jcha̱xkon‑je̱n Jesús.
Felipe kiì kéno̱jmí‑la̱ Andrés;
kꞌe̱é kiì Andrés ko̱ Felipe tsibéno̱jmí‑la̱ Jesús.
Jesús kiìchja̱ kitsò‑la̱:
―Jyeé ijchò na̱chrjein‑la̱ nga jè Kiꞌndí‑la̱ Xi̱ta̱ kji̱mijìn ìjngoò kꞌa‑ne ngajmiì mé‑ne nga jeya kíjna‑ne.
Nguì o̱kixi̱í xi xan‑nò,
jè no̱jmé tsà mìkiì tjóki̱yá kꞌe̱ nga sitje̱,
tà jngoò kjitꞌaá ko̱ma.
Ta̱nga tsà tjóki̱yá kꞌe̱ nga si̱hijiìn,
ko̱kjìn‑ya‑né.
Jè xi̱ta̱ xi tjòkeè yijo‑la̱ nga mì mé kjo̱ꞌin sa̱kò‑la̱,
tà sa̱á si̱ìchija‑né ko̱ kjo̱ꞌin kíjnajiìn;
ta̱nga jè xi̱ta̱ xi mìkiì tjòkeè yijo‑la̱ i̱ i̱sòꞌnde,
ndaà tíjnatjò‑la̱ kjoa̱binachon‑la̱ skanda ta mé na̱chrjein‑ne.
Tsà yá xi mejèn‑la̱ nga ꞌa̱n si̱ìxáko̱‑na kàtjanchrobá tji̱ngui‑na;
ya̱ ñánda nga ꞌa̱n kóti̱jna,
ti̱koa̱ jè,
ya̱á kíjnatꞌaà‑na.
Tsà yá xi ꞌa̱n si̱ìxáko̱‑na jè Na̱ꞌèn‑na̱ ndaà skoe̱xkón.
’I̱ꞌndei̱ ꞌñó jchán ba ma‑la̱ ini̱ma̱‑na̱.
¿Mé ꞌén xi kichjà?
¿A kꞌoa̱á xan‑lè:
“Na̱ꞌèn,
ti̱nachrjekàjiìn‑ná kjo̱ꞌin xi ko̱matꞌian jè hora jè”?
Majìn,
nga koií xá jꞌi̱‑na nga ki̱tasòn.
Na̱ꞌèn,
jeya tijni.
Ti̱kꞌe̱‑ne kinaꞌyà jngoò‑la̱ ꞌén xi ngajmiì nchrobá‑ne,
kitsò:
―Jyeé kòkjìn kꞌa jeya síkíjna yijo‑na̱ ko̱ ìjngoò kꞌa jeya siìkíjna yijo‑na̱.
Jñà xi̱ta̱ xi ya̱ títsa̱jna,
kꞌe̱ nga kiìꞌnchré,
tjín xi kitsò:
chꞌo̱ón xi jane.
Jñà xi̱ta̱ xi iꞌnga,
kitsò:
―Àkja̱le̱‑la̱ Nainá xi kiìchja̱‑la̱.
Kiìchja̱ Jesús kitsò:
―ꞌÉn xi kànaꞌyà‑là mìtsà kjo̱ndaà tsꞌa̱n,
kjo̱ndaà tsa̱jòn‑nò.
Jè hora jè,
nga sindaàjiìn‑la̱ i̱sòꞌnde;
i̱ꞌndei̱,
jyeé ijchò hora nga jè xi̱ta̱ nei̱í xi tíhotíxoma‑la̱ i̱sòꞌnde,
jyeé ki̱tjojiìn.
Kꞌe̱ nga ꞌa̱n,
tjámiìtje̱n i̱tꞌaà nangui,
ngatsꞌiì xi̱ta̱,
ꞌa̱án kichjà‑la̱ nga kji̱nchrobàtꞌaà‑na̱.
Koií o̱kitsò‑ne,
jè tsibéno̱jmíya kósꞌín ko̱matꞌin kꞌe̱ nga ki̱yá.
Jñà xi̱ta̱ kiìchja̱ kitsò‑la̱:
―ꞌYa‑náje̱n nga jè kjo̱tíxoma‑la̱ Nainá xi kiskiì Moisés,
kꞌoa̱á sꞌín tíchja̱,
tsò‑né:
Jè Cristo,
kíjnakon‑ne ni̱ta̱ kjé‑ne.
Ngaji̱,
¿mé‑ne ko̱si‑ne nga mochjeén‑né nga jè Kiꞌndí‑la̱ Xi̱ta̱ tjámiìtje̱n‑tꞌaà nangui?
¿Yá‑ne xi Kiꞌndí‑la̱ Xi̱ta̱ ꞌmì‑la̱?
Jesús kitsò‑la̱:
―Tákó kíjnajiìn chiba na̱chrjein‑nò niꞌín xi síhiseèn‑nò.
Ti̱tjájmeè nga tíjnajiìn‑nò xi síhiseèn‑nò,
mé‑ne nga mì ko̱jñò‑nò.
Jè xi i̱jiìn jñò tsóꞌba mìkiì beè kósꞌín fì.
Kàtakjeiín‑nò i̱tꞌaà tsꞌe̱ niꞌín xi síhiseèn kꞌe̱ nga tákó tíjnajiìn‑nò,
mé‑ne nga ya̱ ki̱tjá ñánda iseèn choòn.
Kꞌe̱ nga jye o̱kitsò Jesús,
kiì tsibìjnaꞌma‑la̱ jñà xi̱ta̱.